Dôvodová správa

Všeobecná časť

            Smernica Európskeho parlamentu a Rady 1999/94/ES z 13. decembra 1999,                a novelizácia smernice 2003/73/EC, ktorá sa týka dostupnosti spotrebiteľských informácií o spotrebe paliva a emisiách CO2 pri predaji nových  osobných automobilov sú smernicami, ktoré musia byť transponované do nášho právneho poriadku v rámci prístupového procesu do Európskej únie.
             Zmyslom smernice je zabezpečiť presné, účelové a porovnateľné informácie o normovanej spotrebe paliva a emisiách CO2 nových osobných automobilov, pretože znalosť týchto informácií môže ovplyvniť výber spotrebiteľa v prospech tých automobilov, ktoré spotrebujú menej paliva a emitujú menej CO2. Vzhľadom na to, že sa ustanovenia smernice implementujú do nášho právneho poriadku, ako aj právnych poriadkov členských štátov EÚ, realizuje sa tak cieľ smernice, zabezpečiť, aby výrobcovia automobilov prijali opatrenia na zníženie spotreby paliva tých osobných automobilov, ktoré vyrábajú.                 
Návrh nariadenia vlády Slovenskej republiky, ktorým sa smernica 1999/94/ES (2003/73/EC) implementuje, sa vydáva na základe splnomocnenia § 2 ods. 1 písm. g) zákona č. 19/2002 Z. z., ktorým sa ustanovujú podmienky vydávania aproximačných nariadení vlády. Nariadením vlády sa ustanovujú predajcovi osobných automobilov povinnosti úplne a pravdivo informovať spotrebiteľov o spotrebe paliva a emisiách CO2 nových osobných automobilov ponúkaných na predaj alebo na leasing, a to ešte pred rozhodnutím spotrebiteľa o kúpe nového osobného automobilu.
Navrhovaná právna úprava vymedzuje nové definície, ktoré sú kompatibilné so smernicou 1999/94/ES(2003/73/EC). Ministerstvo dopravy, pôšt a telekomunikácií SR. Vzhľadom na to, že tieto pojmy neboli v našom právnom poriadku upravené, prevzali sa definície zo smernice 2001/116/ES, ktorou sa technickému pokroku prispôsobuje  Smernica rady 70/156 o zblížení zákonov členských štátov, týkajúca sa typového schvaľovania motorových a ich prípojných vozidiel. Vzťahuje sa to na definície pojmov osobný automobil, model osobného automobilu a variant osobného automobilu. 
Navrhovaná právna úprava ustanovuje niektoré informačné povinnosti predajcovi vo vzťahu k spotrebiteľovi a výrobcovi a dovozcovi vo vzťahu k predajcovi pri predaji a leasingu nových osobných automobilov. Slovenská obchodná inšpekcia zabezpečí vypracovanie príručky o spotrebe paliva a emisiách CO2 nových osobných automobilov predávaných v Slovenskej republike. Predávajúci bude povinný zakúpiť si príručku od Slovenskej obchodnej inšpekcie. Výrobcovia a dovozcovia osobných automobilov budú povinní oznamovať údaje o spotrebe paliva a emisiách CO2 Slovenskej obchodnej inšpekcii a predajcom.
Vzhľadom na povinnosti ukladané navrhovaným nariadením vlády, právna úprava ustanovuje za dozorný orgán Slovenskú obchodnú inšpekciu, ktorá bude pri vykonávaní dozoru postupovať podľa zákona č. 634/1992 Z. z. o ochrane spotrebiteľa v znení neskorších predpisov. 
Prijatie nariadenia vlády je v súlade s Ústavou Slovenskej republiky, zákonmi, ostatnými všeobecne záväznými právnymi predpismi a medzinárodnými dohovormi, ktorými je Slovenská republika viazaná.
            Prijatie návrhu nariadenia vlády nebude mať dopad na štátny rozpočet, ani rozpočty obcí a vyšších územných celkov, nebude mať vplyv na zamestnanosť. Orientáciou spotrebiteľov na kúpu osobných automobilov s nižšími emisiami CO2 môže mať priaznivý vplyv na životné prostredie.   
DOLOŽKA ZLUČITEĽNOSTI

návrhu nariadenia

s právom Európskych spoločenstiev a právom Európskej únie

1.	Navrhovateľ nariadenia: Vláda Slovenskej republiky

2.	Názov návrhu nariadenia: Návrh nariadenia vlády Slovenskej republiky o dostupnosti spotrebiteľských informácií o spotrebe paliva a emisiách CO2 pri predaji nových osobných automobilov.

3. Záväzky Slovenskej republiky vo vzťahu k Európskym spoločenstvám a Európskej únii:

a)
-	problematika návrhu nariadenia je prioritou aproximácie práva podľa čl. 70 Európskej dohody o pridružení – ochrana spotrebiteľa. V čl. 92 ods. 1 tzv. Asociačnej dohody SR prevzala na seba záväzok spolupracovať za účelom dosiahnutia plného prispôsobenia sa Slovenskej republiky systému ochrany spotrebiteľa v Spoločenstve.

-	problematika návrhu nariadenia nie je prioritou aproximácie práva podľa aktualizovaného znenia NPAA

-	problematika návrhu nariadenia je prioritou podľa Partnerstva pre vstup, v ktorom SR prevzala na seba záväzok dokončiť zosúlaďovanie legislatívy ES/EÚ v oblasti ochrany spotrebiteľa a zdravia
-	problematika návrhu nariadenia nie je prioritou aproximácie práva podľa prílohy tzv. Bielej knihy

-	problematika návrhu nariadenia nie je prioritou aproximácie práva podľa screeningu, 

-	návrh nariadenia je úlohou zahrnutou do Plánu legislatívnych úloh vlády SR na rok 2004

-	návrh nariadenia nie je prioritou vyplývajúcou pre SR z Pravidelnej správy Európskej komisie o stave pripravenosti SR na členstvo v EÚ 

b) 	V negociačnej pozícii ku kapitole 23 – Ochrana spotrebiteľov a zdravia prevzala SR záväzok akceptácie acquis a pripravenosti na jeho implementáciu v plnom rozsahu k referenčnému dátumu vstupu do EÚ 1. januára 2004.

4. Problematika návrhu nariadenia: 

-	je upravená v práve Európskych spoločenstiev:

V primárnom práve je problematika návrhu nariadenia upravená v článku 3 a v článku 153 Zmluvy o založení ES v jej amsterdamskom znení.

V sekundárnom práve je problematika návrhu nariadenia upravená v :

-	v smernici 1999/94/ES Európskeho parlamentu a Rady, ktorá sa týka dostupnosti spotrebiteľských informácií o spotrebe paliva a emisiách CO2 pri obchodovaní s novými osobnými automobilmi
-	v smernici Komisie 2003/73/ES, ktorou sa mení a dopĺňa príloha III. k smernici Európskeho parlamentu a Rady 1999/94/ES
-	nariadenie Európskeho parlamentu a Rady č. 1882/2003, ktoré pozmeňuje čl. 10 smernice   1999/94/ES
Preklad uvedených smerníc sa nachádza  v Centrálnej  prekladateľskej jednotke ÚV SR. Preklad prešiel revíziou CPJ ÚV SR.

5.   Stupeň zlučiteľnosti návrhu nariadenia s právom Európskych spoločenstiev:

-	úplná

6.  Gestor (spolupracujúce rezorty): MH SR (MŽP SR, MDPT SR)

7. Účasť expertov pri príprave návrhu nariadenia a ich stanovisko k zlučiteľnosti návrhu nariadenia s právom Európskych spoločenstiev:  

     Na príprave návrhu nariadenia sa nezúčastnil žiaden expert. 

 

Osobitná časť

K § 1

            Predmetom právnej úpravy je ustanovenie povinností predajcov nových osobných automobilov informovať úplne a pravdivo spotrebiteľov o spotrebe paliva a emisiách CO2      pri predaji a leasingu nových osobných automobilov ponúkaných na predaj v Slovenskej republike.

K § 2

Ustanovením sa vymedzujú základné pojmy, ktoré sú pre právnu úpravu obsahovo najdôležitejšie. Základné pojmy v tomto ustanovení sú kompatibilné so smernicou Európskej únie 1999/94/ES týkajúcej sa dostupnosti spotrebiteľských informácií o spotrebe paliva a emisiách CO2 pri predaji nových osobných automobilov, ktorá sa implementuje týmto nariadením vlády do nášho právneho poriadku. Definície v písmenách b), c), d), e) sú prevzaté zo smernice 2001/116/ES, ktorou sa technickému pokroku prispôsobuje Smernica rady 70/156 o zblížení zákonov členských štátov, týkajúca sa typového schvaľovania motorových a ich prípojných vozidiel, keďže doteraz neboli implementované do nášho právneho poriadku.  

K § 3

             Ustanovuje sa  povinnosť predajcu vypracovať štítok o spotrebe paliva a emisiách CO2 každého konkrétneho osobného automobilu, ktorý musí byť na osobnom automobile umiestnený. Štítok musí mať náležitosti podľa prílohy č. 2, musí obsahovať údaje o spotrebe paliva a emisiách CO2. Tieto údaje je výrobca alebo dovozca povinný včas poskytnúť predajcovi. Termínom včas sa na účely tohto nariadenia rozumie čas dodania nového osobného automobilu na predajné miesto. 

K § 4
 
            Podľa tohto ustanovenia je Slovenská obchodná inšpekcia povinná zabezpečiť vypracovanie príručky o spotrebe paliva a emisiách CO2. Príručka bude vypracovaná na základe údajov, ktoré je povinný poskytnúť výrobca alebo dovozca, a to v sprievodnej dokumentácii osobného automobilu. Príručka sa musí najmenej raz ročne aktualizovať. Predajca je povinný zakúpiť si príručku od Slovenskej obchodnej inšpekcie za cenu nákladov jej vypracovania a umiestniť ju v mieste predaja, kde musí byť bezplatne dostupná spotrebiteľovi k nahliadnutiu. 

K § 5

            Ustanovenie upravuje povinnosť predávajúceho zabezpečiť resp. vypracovať plagát o spotrebe paliva a emisiách CO2, ktorý bude umiestnený na predajnom mieste. Plagát môže byť  v listinnej alebo elektronickej podobe ako displej alebo televízna obrazovka. Plagát musí 
obsahovať zoznam údajov o spotrebe paliva a emisiách CO2 tých nových osobných automobilov, ktoré sa predávajú alebo ponúkajú v mieste predaja. Výrobca alebo dovozca je povinný poskytnúť tieto údaje predávajúcemu včas, to znamená najneskôr v čase dodania automobilov na predajné miesto. Plagát musí obsahovať náležitosti ustanovené v prílohe č. 4. Predajca je povinný plagát aktualizovať raz za šesť mesiacov. 

K § 6

            Ustanovenie sa týka propagačnej literatúry alebo iných propagačných materiálov, ktorých obsahom musia byť informácie o spotrebe paliva a emisiách CO2. Výrobca alebo dovozca je povinný poskytnúť predávajúcemu informácie potrebné na vypracovanie vlastných propagačných materiálov.

K § 7

             Štítky, príručky, plagáty, reklamná literatúra alebo iný reklamný materiál musia obsahovať len pravdivé údaje, značky, symboly alebo nápisy o spotrebe paliva a emisiách CO2. Toto ustanovenie sa bude posudzovať tiež v súvislosti s § 45 Obchodného zákonníka o klamlivej reklame, ako aj § 8 až 11 zákona č. 634/1992 Zb. o zákaze klamania spotrebiteľa a o splnení si informačných povinností predávajúceho. 

 K § 8

            Ako orgán dozoru nad dodržiavaním povinností výrobcu, dovozcu, predávajúceho, nových osobných motorových vozidiel uvedených v tomto nariadení vlády sa ustanovuje Slovenská obchodná inšpekcia. Slovenská obchodná inšpekcia na účely tohto nariadenia vlády ukladá pokuty podľa zákona č. 634/1992 Zb. o ochrane spotrebiteľa v znení neskorších predpisov. 

K § 9

	Príslušná smernica 1999/94/ES o dostupnosti spotrebiteľských informácií o spotrebe paliva a emisiách CO2 nových osobných automobilov ukladá členským štátom oznámiť Komisii Európskych spoločenstiev prijatie všeobecne záväzného právneho predpisu členského štátu, ktorým sa táto smernica impementuje do jeho právneho poriadku. Za tento orgán sa v Slovenskej republike ustanovuje Ministerstvo hospodárstva SR, do kompetencie ktorého patrí aj ochrana spotrebiteľa. 

K § 10

Ustanovenie uvádza príslušné smernice Európskych spoločenstiev, ktoré sa transponujú do nášho právneho poriadku.

K § 11

Schválenie nariadenia vlády sa predpokladá v júni 2004, účinnosť nariadenia od        1. októbra 2004, t. j. so štvrťročným odkladom sa navrhuje preto, aby predajcovia, výrobcovia, dovozcovia, ako aj Slovenská obchodná inšpekcia stačili zabezpečiť prípravu informačných materiálov uvedených v nariadení vlády.